CELEX: 52010XG1130(02)
Language: el
Date: 2010-11-18
Title: Συμπεράσματα του Συμβουλίου, της 18ης Νοεμβρίου 2010 , για τις ευκαιρίες και τις προκλήσεις για τον ευρωπαϊκό κινηματογράφο στην ψηφιακή εποχή

30.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 323/15
            
         Συμπεράσματα του Συμβουλίου της 18ης Νοεμβρίου 2010 για τις ευκαιρίες και τις προκλήσεις για τον ευρωπαϊκό κινηματογράφο στην ψηφιακή εποχή
   2010/C 323/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   1.   ΕΧΟΝΤΑΣ ΥΠΟΨΗ:
   
               —
            
            
               το έγγραφο εργασίας των υπηρεσιών της Επιτροπής, της 2ας Ιουλίου 2010, σχετικά με τις προκλήσεις για την ευρωπαϊκή κινηματογραφική κληρονομιά στην αναλογική και ψηφιακή εποχή (Δεύτερη έκθεση εφαρμογής της σύστασης για την πολιτιστική κληρονομιά) (1)
               
            
         
               —
            
            
               την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ψηφιακό θεματολόγιο για την Ευρώπη» (2), ιδίως τη δήλωση ότι «η υποστήριξη της ψηφιοποίησης των αιθουσών είναι απαραίτητη για τη διασφάλιση της πολιτιστικής ποικιλομορφίας»,
            
         
               —
            
            
               την Πράσινη Βίβλο της Επιτροπής, της 27ης Απριλίου 2010, με τίτλο «Απελευθέρωση του δυναμικού των κλάδων του πολιτισμού και της δημιουργικότητας» (3),
            
         
               —
            
            
               τη σύμβαση της UNESCO, της 20ής Οκτωβρίου 2005, για την προστασία και την προώθηση της πολυμορφίας της πολιτιστικής έκφρασης (4).
            
         2.   ΣΗΜΕΙΩΝΕΙ ΜΕ ΕΝΔΙΑΦΕΡΟΝ:
   
               —
            
            
               την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για τις ευκαιρίες και τις προκλήσεις για τον ευρωπαϊκό κινηματογράφο στην ψηφιακή εποχή (5).
            
         3.   ΔΙΑΠΙΣΤΩΝΕΙ ΟΤΙ:
   
               —
            
            
               οι ψηφιακές τεχνολογίες παρέχουν νέες ευκαιρίες για τη διανομή ταινιών, συμπεριλαμβανομένων των κινηματογράφων που προβάλλουν καλλιτεχνικές ταινίες και των κινηματογράφων που βρίσκονται σε περιοχές με μικρότερο πληθυσμό, συμβάλλοντας έτσι στην επίτευξη των ευρωπαϊκών και εθνικών στόχων όσον αφορά την προώθηση ευρωπαϊκών έργων και την πρόσβαση σε αυτά, την προαγωγή της πολιτισμικής και γλωσσικής πολυμορφίας και την κοινωνική συνοχή,
            
         
               —
            
            
               η ευρωπαϊκή αγορά της προβολής ταινιών είναι κατακερματισμένη και αυτό δημιουργεί ορισμένα προβλήματα τα οποία μπορεί να έχουν επιπτώσεις στην κατάρτιση και την εφαρμογή εθνικών και ευρωπαϊκών σχεδίων για τη μετάβαση στον ψηφιακό κινηματογράφο,
            
         
               —
            
            
               η ψηφιοποίηση του κινηματογράφου συνεπάγεται σημαντικό κόστος για τους αιθουσάρχες, ενώ ορισμένοι διανομείς μπορεί να εξοικονομήσουν χρήματα χάρη στο μειωμένο κόστος των ψηφιακών αντιγράφων. Προκειμένου να εξαλειφθεί αυτή η ασυμμετρία, η αγορά έχει καθιερώσει μοντέλα ιδιωτικής χρηματοδότησης για την ψηφιοποίηση των κινηματογράφων, όπως τα επονομαζόμενα «μοντέλα χρηματοδότησης VPF» (6). Ωστόσο, τα μοντέλα αυτά δεν είναι πάντοτε κατάλληλα για τους μικρούς κινηματογράφους, ιδίως τους κινηματογράφους μίας αίθουσας, και τους κινηματογράφους που προβάλλουν καλλιτεχνικές ταινίες και/ή ταινίες κινηματογραφικής κληρονομιάς, καθώς και παλαιότερες ταινίες. Ως εκ τούτου, οι αίθουσες αυτές ενδέχεται να αντιμετωπίσουν μεγαλύτερα οικονομικά προβλήματα για την απόκτηση εξοπλισμού ψηφιακής προβολής, μολονότι επιτελούν σημαντικό κοινωνικό και πολιτιστικό ρόλο, για παράδειγμα σε περιοχές με μικρότερο πληθυσμό και περιορισμένη πολιτιστική ζωή.
            
         4.   ΤΟΝΙΖΕΙ ΕΝ ΠΡΟΚΕΙΜΕΝΩ ΟΤΙ:
   
               —
            
            
               η ψηφιακή προβολή επιτρέπει πιο ευέλικτη και λιγότερο δαπανηρή χρήση διαφόρων γλωσσών (συμπεριλαμβανομένων των τεχνικών υποτιτλισμού και μεταγλώττισης) και τεχνικών ακουστικής περιγραφής, συμβάλλοντας τοιουτοτρόπως στην καλύτερη πρόσβαση σε έργα από χώρες ή περιοχές με λιγότερο διαδεδομένες γλώσσες και στην καλύτερη διανομή αυτών των έργων,
            
         
               —
            
            
               η ψηφιοποίηση των κινηματογράφων παρέχει άνευ προηγουμένου ευκαιρίες για τον ευρωπαϊκό κινηματογράφο αλλά μπορεί να συνεπάγεται αναδιάρθρωση της αγοράς, η οποία θα επηρεάσει δυσανάλογα τους προαναφερόμενους κινηματογράφους, περιορίζοντας με τον τρόπο αυτό την ποικιλία των διανεμόμενων ταινιών και την πρόσβαση τμήματος του πληθυσμού στην κινηματογραφική παραγωγή. Θα μπορούσε επίσης να υπονομεύσει την κοινωνική συνοχή καθ’ όσον οι κινηματογράφοι διαδραματίζουν σημαντικό ρόλο σε ορισμένες περιοχές ως τόποι συνάντησης και επαφής. Θα μπορούσε ακόμη να συνεπάγεται κοινωνικό κόστος, ιδίως όσον αφορά την απασχόληση σε τεχνικούς κλάδους και στις αίθουσες προβολής,
            
         
               —
            
            
               η ψηφιοποίηση των κινηματογράφων παρέχει επίσης ευκαιρίες προώθησης της ευρωπαϊκής κινηματογραφικής κληρονομιάς και της πρόσβασης σε αυτήν. Ως εκ τούτου, χρειάζεται η λήψη κατάλληλων μέτρων σε διάφορα επίπεδα ώστε να αξιοποιηθούν στο έπακρο αυτές οι ευκαιρίες , μεταξύ άλλων και για εκπαιδευτικούς σκοπούς,
            
         
               —
            
            
               προκειμένου να διευκολυνθεί όσο το δυνατόν περισσότερο η μετάβαση στην ψηφιακή προβολή, πρέπει να υπάρξει συγκέντρωση και ευελιξία των πηγών χρηματοδότησης, ιδιωτικών και δημοσίων, τοπικής, εθνικής ή ευρωπαϊκής προέλευσης, ούτως ώστε τα διαφορετικά είδη κινηματογράφων να υποστηριχθούν σύμφωνα με την ιδιαίτερη κατάστασή τους·
            
         5.   ΑΝΑΓΝΩΡΙΖΕΙ ΟΤΙ:
   
               —
            
            
               η ψηφιοποίηση ενός κινηματογράφου απαιτεί εξοπλισμό και μέσα πέραν αυτού καθαυτού του εξοπλισμού προβολής (σύστημα ψηφιακής αποθήκευσης ταινιών, ήχο, οθόνη, προσαρμογή της αίθουσας προβολής κλπ.),
            
         
               —
            
            
               ο χρόνος ζωής του εν λόγω εξοπλισμού είναι μέχρι στιγμής άγνωστος· ως εκ τούτου, εγείρονται ερωτήματα σχετικά με το κόστος συντήρησης και τη χρηματοδότηση της προσαρμογής και/ή της αντικατάστασής του μεσοπρόθεσμα και μακροπρόθεσμα, συμπεριλαμβανομένης της πιθανής μετανάστευσης των ψηφιακών παραγωγών σε νέους μορφότυπους.
            
         6.   ΣΤΟ ΠΛΑΙΣΙΟ ΑΥΤΟ, ΘΕΩΡΕΙ ΟΤΙ:
   
               —
            
            
               η μετάβαση στον ψηφιακό κινηματογράφο είναι επείγουσα και απαραίτητη. Οι δημόσιες πολιτικές πρέπει να στηρίξουν αυτήν τη μετάβαση, λαμβάνοντας υπόψη τους ακόλουθους στόχους γενικού συμφέροντος:
               
                           —
                        
                        
                           εξασφάλιση της πρόσβασης σε ευρωπαϊκά έργα και της προώθησής τους, συμπεριλαμβανομένων των έργων της ευρωπαϊκής κινηματογραφικής κληρονομιάς,
                        
                     
                           —
                        
                        
                           προαγωγή της πολιτισμικής και γλωσσικής πολυμορφίας, ιδίως μέσω καλύτερης διανομής των έργων,
                        
                     
                           —
                        
                        
                           ενίσχυση της ανταγωνιστικότητας των ευρωπαϊκών φορέων που συμμετέχουν στη διαδικασία ψηφιοποίησης,
                        
                     
                           —
                        
                        
                           συμβολή στην κοινωνική συνοχή, μεταξύ άλλων, μέσω της ύπαρξης πολλών ειδών κινηματογράφων σε ολόκληρη την Ευρωπαϊκή Ένωση.
                        
                     
         7.   ΧΑΙΡΕΤΙΖΕΙ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:
   
               —
            
            
               να εφαρμόσει το σχέδιο δράσης για τη μετάβαση των ευρωπαϊκών κινηματογράφων στην ψηφιακή προβολή όπως αναφέρεται στην ανακοίνωση για τις ευκαιρίες και τις προκλήσεις για τον ευρωπαϊκό κινηματογράφο στην ψηφιακή εποχή και συγκεκριμένα:
               
                           —
                        
                        
                           να δρομολογήσει νέο μηχανισμό πριν από τα τέλη του 2010, στα πλαίσια του υπάρχοντος προγράμματος MEDIA, για να στηρίξει την ψηφιοποίηση των κινηματογράφων των οποίων το πρόγραμμα περιλαμβάνει σημαντικό μέρος μη εθνικών ευρωπαϊκών έργων,
                        
                     
                           —
                        
                        
                           να εξετάσει, το 2011, τη δυνατότητα να δοθεί στους αιθουσάρχες δυνατότητα πρόσβασης στο Ταμείο Εγγυοδοσίας των Παραγωγών MEDIA ή να εξεύρει παρεμφερή τρόπο διευκόλυνσης της πρόσβασής τους σε πιστώσεις,
                        
                     
                           —
                        
                        
                           να εγκρίνει , το 2011, σύσταση για την προώθηση της ψηφιοποίησης του ευρωπαϊκού κινηματογράφου,
                        
                     
                           —
                        
                        
                           να προτείνει στην επόμενη ανακοίνωση για τον κινηματογράφο, το 2012, κατάλληλες κατευθυντήριες γραμμές για την εκτίμηση της δημόσιας υποστήριξης της ψηφιοποίησης των κινηματογράφων.
                        
                     
         8.   ΚΑΛΕΙ ΤΑ ΚΡΑΤΗ ΜΕΛΗ:
   
               —
            
            
               να λάβουν υπόψη την ανάγκη υποστήριξης της ψηφιοποίησης των κινηματογράφων, έχοντας υπόψη τους προαναφερόμενους στόχους γενικού συμφέροντος,
            
         
               —
            
            
               να εξετάσουν σε αυτήν τη συνάρτηση και σύμφωνα με τους ευρωπαϊκούς κανόνες ανταγωνισμού τη δυνατότητα δημόσιας στήριξης της ψηφιοποίησης των κινηματογράφων, σε συνδυασμό με την ιδιωτική χρηματοδότηση. Τα σχέδια αυτά θα πρέπει να λαμβάνουν υπόψη τις ιδιαιτερότητες κάθε κράτους μέλους. Εναλλακτικά θα μπορούσαν να περιλαμβάνουν:
               
                           α)
                        
                        
                           στήριξη των κινηματογράφων που δεν μπορούν να ανταποκριθούν στο κόστος της ψηφιοποίησης, προκειμένου να αποκτήσουν ψηφιακό εξοπλισμό και να μπορέσουν να ανταγωνιστούν κινηματογράφους οι οποίοι έχουν τη δυνατότητα να εξοπλισθούν για παράδειγμα μέσω μοντέλων χρηματοδότησης VPF·
                        
                     
                           β)
                        
                        
                           στήριξη κινηματογράφων σε περιοχές με μικρότερο πληθυσμό και περιορισμένη πολιτιστική ζωή·
                        
                     
                           γ)
                        
                        
                           στήριξη κινηματογράφων που προωθούν ευρωπαϊκά έργα, προσφέροντας για παράδειγμα πρόγραμμα που περιλαμβάνει σημαντικό ποσοστό ευρωπαϊκών έργων·
                        
                     
                           δ)
                        
                        
                           στήριξη ταινιοθηκών και αιθουσών που προβάλλουν ταινίες πολιτιστικής κληρονομιάς, σύμφωνα με τα συμπεράσματα του Συμβουλίου της 18ης Νοεμβρίου 2010 σχετικά με την ευρωπαϊκή κινηματογραφική κληρονομιά, περιλαμβανομένων των προκλήσεων της ψηφιακής εποχής (7)·
                        
                     
                           ε)
                        
                        
                           ενθάρρυνση της οργάνωσης μηχανισμών αλληλεγγύης μεταξύ διανομέων και αιθουσαρχών και/ή μεταξύ αιθουσαρχών·
                        
                     
                           στ)
                        
                        
                           ενθάρρυνση των μικρών κινηματογράφων να ενωθούν και να αντιμετωπίσουν από κοινού το κόστος του ψηφιακού εξοπλισμού,
                        
                     
         
               —
            
            
               να εξετάσουν το ενδεχόμενο οι κρατικές ενισχύσεις για τις ταινίες να εξαρτώνται από την παραγωγή ψηφιακού πρωτοτύπου, ώστε να αυξηθεί η συνολική προσφορά ψηφιοποιημένων ευρωπαϊκών έργων,
            
         
               —
            
            
               να εξετάσουν με ποιον τρόπο τα ευρωπαϊκά Διαρθρωτικά Ταμεία θα μπορούσαν να χρησιμοποιηθούν, κατά περίπτωση, για τη χρηματοδότηση σχεδίων ψηφιοποίησης και πρωτοβουλιών επαγγελματικής κατάρτισης.
            
         9.   ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΕΝΤΟΣ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ:
   
               —
            
            
               να συνεχίσουν να εξετάζουν , λαμβάνοντας υπόψη τα υφιστάμενα πρότυπα ISO για την ψηφιακή κινηματογραφική προβολή, με ποιον τρόπο θα επιτύχουν τα δέοντα αποτελέσματα όσον αφορά την ποιότητα της προβολής και διανομή των ταινιών που θα καλύπτει την αντίστοιχη ζήτηση και αυτό σύμφωνα με την αρχή της τεχνολογικής ουδετερότητας,
            
         
               —
            
            
               να λάβουν υπόψη ότι οι τεχνολογίες συνεχώς εξελίσσονται και ανανεώνονται και ότι τα ζητήματα που άπτονται της χρηματοδότησης της ψηφιακής προβολής δεν περιορίζονται στην τρέχουσα μεταβατική περίοδο,
            
         
               —
            
            
               να διασφαλίσουν στο μέτρο του δυνατού και λαμβάνοντας υπόψη τους κανόνες ανταγωνισμού ότι η εφαρμογή χρηματοδοτικών μηχανισμών, ιδιωτικών και δημοσίων, για την ψηφιοποίηση των κινηματογράφων δεν περιορίζει την ελευθερία επιλογής των αιθουσαρχών όσον αφορά τις ταινίες που προτίθενται να προβάλλουν,
            
         
               —
            
            
               να ενθαρρύνουν τη θέσπιση προγραμμάτων επιμόρφωσης και κατάρτισης στην ψηφιακή τεχνολογία, κυρίως για τους ιδιοκτήτες αιθουσών και τους διανομείς, ιδίως όσον αφορά την προβολή, τα νέα επιχειρηματικά πρότυπα για τον ψηφιακό κινηματογράφο, την εμπορία εναλλακτικού ρεπερτορίου και τις τεχνικές συντήρησης,
            
         
               —
            
            
               να διερευνήσουν τις δυνατότητες διευκόλυνσης της πρόσβασης σε πιστώσεις των αιθουσαρχών και άλλων εταιρειών που συμμετέχουν στη μετάβαση στην ψηφιακή προβολή, κυρίως μέσω της Ευρωπαϊκής Τράπεζας Επενδύσεων, όταν αυτό καταστεί εφικτό.
            
         
      (1)  SEC(2010) 853 τελικό.
   
      (2)  COM(2010) 245 τελικό.
   
      (3)  COM(2010) 183 τελικό.
   
      (4)  Απόφαση 2006/515/ΕΚ του Συμβουλίου, της 18ης Μαΐου 2006, σχετικά με τη σύναψη της σύμβασης για την προστασία και την προώθηση της πολυμορφίας της πολιτιστικής έκφρασης (ΕΕ L 201 της 25.7.2006, σ. 15).
   
      (5)  COM(2010) 487 τελικό.
   
      (6)  Το μοντέλο χρηματοδότησης Virtual Print Fee (VPF) ( «τέλος εικονικής κόπιας») βασίζεται στη συμμετοχή τρίτων επενδυτών/εταιρειών ψηφιοποίησης για την αντιμετώπιση του προβλήματος κατανομής του κόστους/οφέλους. Οι εν λόγω επενδυτές/εταιρείες συγκεντρώνουν τις προσφορές ή μέρος των προσφορών των διανομέων υπό μορφή «τελών» προκειμένου να συμβάλουν στον ψηφιακό εξοπλισμό των κινηματογραφικών αιθουσών που συμμετέχουν σε αυτόν τον μηχανισμό.
   
      (7)  έγγρ. 14711/10.